Bidvest Bank bevestig voorval met kliënte se inligting | Netwerk24
Deur Petrus Malherbe 06 November 2020 17:09
'n Kliënt van Bidvest Bank het "dalk" toegang tot die persoonlike inligting van ander kliënte verkry, het 'n woordvoerder van die bank aan Netwerk24 gesê.
Een van Bidvest Bank se takke. Foto: Wikipedia
Die bank beskryf dit as 'n geïsoleerde geval en sê sy ondersoek na die voorval is nou afgehandel.
Daarvolgens is hy "bewus van 'n geval waarin 'n kliënt dalk ongemagtigde toegang verkry het tot demografiese besonderhede van 'n beperkte getal ander kliënte".
Volgens die woordvoerder is die bank se stelsels nie binnegedring of gekraak nie, en kon die kliënt weens 'n interne fout die inligting sien.
Die inligting sluit in ander kliënte se name, maar geen bank- of kredietkaartbesonderhede is blootgestel nie.
"Die fout is intussen reggestel."
MyBroadband het Vrydag berig gebruikers se bankbesonderhede en selfs banksaldo's is weens die fout aan die een kliënt beskikbaar gestel. Die Bidvest-woordvoerder het egter uitdruklik gesê die teenoorgestelde is waar.
Volgens MyBroadband het Bidvest reeds vroeg in September van die fout bewus geword.
Volgens die woordvoerder neem die bank die veiligheid van kliënte se inligting ernstig op en is die voorval deeglik ondersoek.
Dit blyk wel 'n geïsoleerde geval te wees met geen inbraak van Bidvest se stelsels wat plaasgevind het nie.